A BIZOTTSÁG 521/2005/EK RENDELETE
(2005. április 1.)
egy takarmány-adalékanyag végleges engedélyezéséről és egyes, már engedélyezett takarmány-adalékanyagok új alkalmazásának ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére, 9d. cikkének (1) bekezdésére és 9e. cikkének (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik az állati takarmányozási célra felhasznált adalékanyagok engedélyezéséről.
(2)
Az 1831/2003/EK rendelet 25. cikke ideiglenes intézkedéseket állapít meg a 70/524/EGK irányelvvel összhangban, az 1831/2003/EK rendelet alkalmazásának napját megelőzően benyújtott takarmány-adalékanyagok engedélyezése iránti kérelmekre.
(3)
Az e rendelet mellékleteiben felsorolt adalékanyagok engedélyezése iránti kérelmeket az 1831/2003/EK rendelet alkalmazásának napját megelőzően nyújtották be.
(4)
Az említett kérelmekre vonatkozó, a 70/524/EGK irányelv 4. cikkének (4) bekezdésében meghatározott első észrevételeket az 1831/2003/EK rendelet alkalmazásának napja előtt továbbították a Bizottságnak. E kérelmeket ezért továbbra is a 70/524/EGK irányelv 4. cikkével összhangban kell kezelni.
(5)
A Trichoderma longibrachiatum (ATCC 2106) által termelt endo-1,3(4)-béta-glukanázból előállított enzimkészítmény, a Trichoderma longibrachiatum (ATCC 2105) által termelt endo-1,4-béta-xilanáz enzimkészítmény és a Bacillus subtilis (ATCC 2107) által termelt szubtilizin készítmény használatának első, csirkehizlalás céljából történő ideiglenes engedélyezésére az 1636/1999/EK bizottsági rendelettel (3) került sor. Új adatokat nyújtottak be az ezen enzimkészítmény határidő nélküli engedélyezésére irányuló kérelem alátámasztására. Az értékelés azt mutatja, hogy a 70/524/EGK irányelv 3a. cikkében az ilyen engedélyezésre megállapított feltételek teljesülnek. Ennek megfelelően ezen enzimkészítmény I. mellékletben meghatározott felhasználását határidő nélkül engedélyezni kell.
(6)
Az Aspergillus oryzae (DSM 14223) által termelt 6-fitáz enzimkészítmény használatát a 255/2005/EK bizottsági rendelettel (4) határidő nélkül engedélyezték hízócsirke, tojótyúk, hízópulyka, malac, hízósertés és kocák tekintetében. Új adatokat nyújtottak be az ezen enzimkészítmény engedélyezésének a lazacfélékre történő kiterjesztése iránti kérelem alátámasztására. Az Európai Élelmiszerbiztonsági Hatóság (EFSA) véleményt nyilvánított e készítmény felhasználásáról, melyben azt a következtetést vonja le, hogy ez az e rendelet II. mellékletében meghatározott feltételek mellett nem jelent veszélyt a lazacfélékre. Az értékelés szerint a 70/524/EGK irányelv 9e. cikkének (1) bekezdésében az ilyen engedélyezésre megállapított feltételek teljesülnek. Ennek megfelelően ezen enzimkészítmény II. mellékletben meghatározott felhasználását 4 évre ideiglenesen engedélyezni kell.
(7)
Az Enterococcus faecium (DSM 7134) mikroorganizmus használatát ideiglenesen először a 666/2003/EK bizottsági rendelettel (5) engedélyezték malacok és hízósertések tekintetében. Új adatokat nyújtottak be e mikroorganizmus-készítmény engedélyezésének a hizlalásra szánt csirkékre történő kiterjesztése iránti kérelem alátámasztására. Az EFSA 2004. október 28-án kedvező véleményt nyilvánított ezen adalékanyag biztonságosságáról, ha azt a hízócsirke állatkategóriában, az e rendelet III. mellékletében megállapított feltételek mellett használják. Az értékelés azt mutatja, hogy a 70/524/EGK irányelv 9e. cikkének (1) bekezdésében az ilyen engedélyezésre megállapított feltételek teljesülnek. Ennek megfelelően e mikroorganizmus-készítmény III. mellékletben meghatározott felhasználását 4 évre ideiglenesen engedélyezni kell.
(8)
E kérelmek értékelése azt mutatja, hogy meghatározott eljárásokat kell alkalmazni a munkavállalók védelme érdekében, hogy ne legyenek kitéve a mellékletekben meghatározott adalékanyagoknak. E védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (6) alkalmazásával kell biztosítani.
(9)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az „Enzimek” csoportjába tartozó, az I. mellékletben meghatározott készítmény takarmány-adalékanyagként történő alkalmazása az említett mellékletben megállapított feltételek mellett határidő nélkül engedélyezésre kerül.
2. cikk
Az „Enzimek” csoportjába tartozó, a II. mellékletben meghatározott készítmény takarmány-adalékanyagként történő alkalmazása az említett mellékletben megállapított feltételek mellett négy évre ideiglenesen engedélyezésre kerül.
3. cikk
A „Mikroorganizmusok” csoportjába tartozó, a III. mellékletben meghatározott készítmény takarmány-adalékanyagként történő alkalmazása az említett mellékletben megállapított feltételek mellett négy évre ideiglenesen engedélyezésre kerül.
4. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban
Kelt Brüsszelben, 2005. április 1-jén.